বনমালী সরকার স্ট্রিট দিয়ে আরও একটু পশ্চিমে এগিয়ে যাওয়া গেল। আগেই যে প্রবাদটির উল্লেখ করা হয়েছে সেখানে গোবিন্দরামের পাশাপাশি বনমালী সরকারের বাড়ির প্রসঙ্গ স্থান পেয়েছে। বলাবাহুল্য, এ রাস্তাটি তাঁরই নামাঙ্কিত। বনমালী সরকার ছিলেন পাটনার কমার্শিয়াল রেসিডেন্টের দেওয়ান এবং পরে ইস্ট ইন্ডিয়া কোম্পানির ডেপুটি ট্রেডার পদে অধিষ্ঠিত হবার সুবাদে বিপুল বিত্তের অধিকারী হয়েছিলেন। কিন্তু ছড়ায় বর্ণিত তাঁর বাড়িটি বর্তমানে নিশ্চিহ্ন হয়ে গেলেও, এই রাস্তায় ২/৫ নম্বরে তাঁর প্রতিষ্ঠিত আনুমানিক আঠারো শতকের বাণেশ্বর শিবের বৃহদাকার আটচালা মন্দিরটি আজও টিকে রয়েছে। স্থাপত্য বিচারে মন্দিরটির যত না গুরুত্ব, এটির প্রবেশপথের দেওয়ালে নিবদ্ধ দেবদেবীর মূর্তি ও সামাজিক বিষয়বস্তু অবলম্বনে উৎকীর্ণ সাবেকি ‘টেরাকোটা’ ভাস্কর্যফলকগুলি আজও প্রথাগত মন্দিরসজ্জার ধারা বহন করে চলেছে। দুঃখের বিষয়, পশ্চিমবঙ্গের প্রত্নতত্ত্ব দফতর কলকাতায় যে সব পুরাকীর্তি সংরক্ষণ করেছেন, তার মধ্যে কয়েকটি গির্জা ও মসজিদের নাম থাকলেও এই গুরুত্বপূর্ণ মন্দিরটি সংস্কারে কেন যে তাঁদের দৃষ্টি এড়িয়ে গেল তা বোঝা শক্ত।